作者:陸龜蒙
標題:自遣詩三十首
內容:五年重別舊山村，樹有交柯犢有孫。更感卞峰顏色好，曉雲才散便當門。雪下孤村淅淅鳴，病魂無睡灑來清。心搖只待東窗曉，長愧寒雞第一聲。多情多感自難忘，只有風流共古長。座上不遺金帶枕，陳王詞賦為誰傷。甫裡先生未白頭，酒旗猶可戰高樓。長鯨好鱠無因得，乞取艅艎作釣舟。花瀨濛濛紫氣昏，水邊山曲更深村。終須揀取幽棲處，老檜成雙便作門。陰洞曾為採藥行，冷雲凝絕燭微明。玉芝敲折琤然墮，合有真人上姓名。長歎人間發易華，暗將心事許煙霞。病來前約分明在，藥鼎書囊便是家。醞得秋泉似玉容，比於雲液更應濃。思量北海徐劉輩，枉向人間號酒龍。羊侃多應自古豪，解盤金槊置纖腰。縱然此事教雙得，不博溪田二頃苗。偶然攜稚看微波，臨水春寒一倍多。便使筆精如逸少，懶能書字換群鵝。昔聞莊叟迢迢夢，又道韓生苒苒飛。知有姓名聊寄問，更無言語抱斜暉。雪侵春事太無端，舞急微還近臘寒。應是也疑真宰怪，休時猶未遍林巒。數尺遊絲墮碧空，年年長是惹東風。爭知天上無人住，亦有春愁鶴發翁。誰使寒鴉意緒嬌，雲情山晚動情憀。亂和殘照紛紛舞，應索陽烏次第饒。古往天高事渺茫，爭知靈媛不淒涼。月娥如有相思淚，只待方諸寄兩行。本來雲外寄閑身，遂與溪雲作主人。一夜逆風愁四散，曉來零落傍衣巾。淵明不待公田熟，乘興先秋解印歸。我為餘糧春未去，到頭誰是複誰非。雲擁根株抱石危，斫來文似瘦蛟螭。幽人帶病慵朝起，只向春山盡日欹。月淡花閑夜已深，宋家微詠若遺音。重思萬古無人賞，露濕清香獨滿襟。南岸春田手自農，往來橫截半江風。有時不耐輕橈興，暫欲蓬山訪洛公。賢達垂竿小隱中，我來真作捕魚翁。前溪一夜春流急，已學嚴灘下釣筒。水國君王又姓蕭，風情由是冠南朝。靈和殿下巴江柳，十二旒前舞翠條。強梳蓬鬢整斜冠，片燭光微夜思闌。天意最饒惆悵事，單棲分付與春寒。無多藥圃近南榮，合有新苗次第生。稚子不知名品上，恐隨春草鬥輸贏。一派溪隨箬下流，春來無處不汀洲。漪瀾未碧蒲猶短，不見鴛鴦正自由。山下花明水上曛，一橈青翰破霞文。越人但愛風流客，繡被何須屬鄂君。妍華須是佔時生，準擬差肩不近情。佳麗幾時腰不細，荊王辛苦致宮名。奼女精神似月孤，敢將容易入洪爐。人間縱道鉛華少，蝶翅新篁未肯無。貞白求丹變姓名，主恩潛助亦無成。侯家竟換梁天子，王整徒勞作外兵。春雨能膏草木肥，就中林野碧含滋。唯餘病客相逢背，一夜寒聲減四肢。